'Kære Morten Bødskov! Socialudvalget i Københavns Kommune vil indledningsvis byde dig velkommen som justitsminister. Socialudvalget har drøftet mulighederne for, at der i Københavns Kommune kan gennemføre en 3-årig forsøgsordning med regulering af lovlig hashhandel. Derfor har Socialudvalget besluttet at rette henvendelse til dig med henblik på at opnå dispensation fra gældende lovgivning om handel med euforiserende stoffer, så grundlaget for en forsøgsordning kan etableres. En forsøgsordning med et legalt og reguleret hashmarked i København skal ses som Københavns Kommunes ønske om at bidrage til at finde en bedre løsning på de udfordringer, det meste af landet står overfor i forhold til forbruget af hash og til den kriminalitet, der er forbundet med hashhandlen.'

Sådan lyder indledningen på det brev, Københavns Kommunes socialudvalg i dag afsender til Justitsministeriet og regeringen.

Hash ER skadeligt

Socialudvalget understreger, at de betragter hash som et 'skadeligt rusmiddel, hvilket også er grunden til, at vi ønsker at kunne sælge den under kontrollerede forhold'.

- Afkriminalisering af hash vil skabe en mere sikker by, og medvirke til at folk kan komme ud af deres misbrug. Vi håber meget, at vores partifæller i den nuværende regering vil imødekomme Københavns ønske, da den tidligere regering blankt har afvist enhver tanke om afkriminalisering af hash. Vi er optimistiske og tror på, at det hjælper noget at rejse dette ønske. Vi er som landets største by hårdt plaget af bandekriminalitet, som i høj grad skyldes hashhandlen. Derfor er jeg ret overbevist om, at regeringen vil lytte, og ikke bare fortsætte den samme nyttesløse forbudspolitik, siger Lars Aslan Rasmussen, formand for Socialudvalget.

Forsøg

Socialudvalget henviser til, at 'flere andre lande, der ligesom Danmark er tilsluttet FN’s Narkotikakonvention, har afkriminaliseret hash. Hvis regeringen godkender et sådant forsøg, vil vi i socialudvalget straks igangsætte en dialog, med førende misbrugseksperter, om at finde den bedst mulige løsning', skriver de.

Hidtil har hverken justitsministeren eller andre fra regeringen støttet et sådant forslag.

- Vi har efterhånden gode resultater med at dæmpe forbruget af cigaretter og alkohol blandt unge gennem en mere restriktiv holdning. Så vil det da være ærgerligt at gå i den modsatte retning på et andet område, og forbruget så steg, har den socialdemokratiske retsordfører, Ole Hækkerup, tidligere sagt til Politiken.



89 procent går ifølge en undersøgelse fra nationen! med over 5000 deltagere ind for legalisering af hash.

Tror du, Københavns Kommune har en chance mod Borgen? Og er det en god ide med et forsøg over tre år?